送傅道士兼呈吳明可給事
作者：釋寶曇
朝代：宋

paragraphs: 往時大斗供一沃，既醉而顛顛可卜。
得錢乞人如棄泥，風雨叢祠夜深宿。
省中諸公六七輩，貴人只許丞相獨。
入門穿靴一脚泥，亟今便要道士服。
虎皮冠兒象牙簡，感恩扣齒三十六。
今年來自鐵柱宮，道許旌陽猶萬福。
連燈并床一月語，拊枕歌吟聽不足。
有時得酒不肯醉，醉裏親言道機熟。
南昌史君有仙骨，我欲憑風一薰沐。
崇真坊中歸去來，卧聽玉龍吟一曲。